Mikulovský mier

Mikulovský mier bola mierová zmluva, ktorá bola uzavretá dňa 31. decembra roku 1621 medzi vyslancami rímsko-nemeckého cisára Ferdinanda II. Habsburského a sedmohradského kniežaťa Gabriela Betlena v meste Mikulov.  Mierová zmluva nadobudla konečnú platnosť dňa 6. januára roku 1622 opäť v Mikulove. 

Mierová zmluva deklarovala to, že práve sedmohradské knieža menom Gabriel Betlen získal pod vládu územie siedmich východouhorských stolíc ako tzv. Partium. Okrem týchto území získal panovnícku moc nad dvomi sliezskymi kniežatstvami Opole a Racibórz. 

Povstaleckým vojakom bola zo strany cisára Ferdinanda II. sľúbená amnestia. V prípade vojenského útoku zo strany armád Osmanskej ríše mala byť sedmohradskému kniežaťovi Betlenovi poskytnutá vojenská podpora zásluhou cisára.  

O niekoľko mesiacov neskôr, presnejšie dňa 20. marca roku 1622, vrátil Gabriel Betlen svätoštefanskú korunu a insígnie späť na Prešporský hrad. 

Sedmohradské knieža Gabriel Betlen bol však s výsledkami mierovej zmluvy napokon sklamaný. Roku 1623 tak začal novú vojenskú výpravu. 

 Referencie 

 Literatúra 
 KRŠAK, Pavol. (2015). Ottov historický atlas Slovensko. 3. vyd. Praha: Ottovo nakladatelství, s.r.o. ISBN 978-80-7360-834-7. 
 MRVA, Ivan – SEGEŠ, Vladimír. (2012). Dejiny Uhorska a Slováci. Bratislava: Perfekt,  a.s. ISBN 978-80-8046-586-5.
 TURČAN, Vladimír et al. (2007). Dejiny Slovenska – Dátumy, udalosti, osobnosti. Bratislava: Slovart, s.r.o. 978-80-8085-596-3.
 SEGEŠ, Vladimír et al. (2020). Encyklopédia vojen - Od najstarších čias po súčasnosť. Bratislava: Ikar, a.s. ISBN 978-80-551-5611-8. 

 Pozri aj 
 Protihabsburské stavovské povstania 
 Protihabsburské stavovské povstanie Gabriela Betlena 
 Gabriel Betlen 
 Bitka na Bielej Hore 

 Zdroj 
 SKŘIVAN, Aleš. (2002). Lexikon světových dějin 1492 – 1914. Praha: Vydavatelství Aleš Skřivan ml. ISBN 80-86493-06-7.

Kategória:Mierové zmluvy
Kategória:Tridsaťročná vojna
Kategória:Mikulov
Kategória:1621